**דוד צור** (נולד ב-27 במרץ 1950) הוא איש עסקים, נספח כלכלי לשעבר מטעם משרד התעשייה והמסחר; מייסד חברת קמהדע ומנהלה בפועל במשך 25 שנה. צור הוא חתן פרס מפעל חיים בתעשייה לשנת 2023 על תרומתו לתעשייה בכלל ולתעשיית הביופארמה בפרט.

ביוגרפיה
--------

נולד בתל אביב לטובה ויעקב צור. בגיל שבע עבר לגור אצל דודיו בחולון. שירת בצבא בחטיבת הצנחנים.
השלים לימודי תואר ראשון בכלכלה ויחסים בין לאומיים, ותואר שני במנהל עסקים באוניברסיטה העברית בירושלים.
בשנת 1975 החל לעבוד במשרד התעשייה והמסחר כבוגר קורס נספחים מסחריים. היה כלכלן ראשי לסחר חוץ, סגן הממונה על תקציבי סחר חוץ, ונציג המשרד בוועדות במכון הייצוא ובהתאחדות התעשיינים.

בשנת 1978 שימש נספח כלכלי בשגרירות אירן. בשנים 1979–1983 שימש נספח כלכלי ונציג הסחר הממשלתי בשגרירות בבואנוס איירס.

בשנת 1984, יחד עם שותפו הארגנטיני רלף האן, ייסד את חברת ראד כימיקלים ליצור חומרי גלם לתעשיית התרופות.

בשנת 1990 הקימו צור והאן את חברת קמהדע, כולל מפעל מאושר FDA בבית קמה ומעבדות פיתוח בפארק המדע בקריית ויצמן ברחובות. צור שימש מנכ"ל קמהדע מיום ייסודה ועד שנת 2015. בשנים אלה פיתחה ייצרה החברה ושיווקה תרופות ייחודיות מצילות חיים בהיקף מצטבר של יותר ממיליארד דולר, עם מערך מפיצים ביותר מ-25 מדינות. בשנת 2005 נרשמה החברה למסחר בבורסה לניירות ערך בתל אביב והפכה לחברה ציבורית. הייתה לחברת הביופרמה הראשונה שנסחרה בישראל. ב-2013 הייתה לחברת הביופרמה הישראלית הראשונה שנסחרה בנסד"ק. בשנים אלה עבדו בחברה יותר משלוש מאות וחמישים עובדים.

בתקופת ניהולו יזם צור שיתופי פעולה אסטרטגיים עם חברות רב לאומיות: ARC, הצלב האדום האמריקאי, Baxter, Baxalta ועוד, למשל במוצר הדגל של קמהדע: התרופה Glassia, הניתנת בעירוי למטופלים הסובלים מחוסר גנטי בחלבון. בתקופה זאת הקימה החברה, בין השאר, מפעל ליצור נסיוב נגד הכשת נחשים, בשיתוף פעולה עם משרד הבריאות בישראל.

עם תום כהונתו כמנכ"ל קמהדע בשנת 2015, אחרי 25 שנים, שימש צור סגן יו"ר חברת פיתוח התרופות בחברה וסגן פעיל ליו"ר הדירקטוריון. נכון לשנת 2024 משמש דירקטור בחברה.
צור משמש גם דירקטור בחברות ציבוריות שנסחרות בבורסות בעולם, כגון Bioharvest הנסחרת בטורונטו ו-Kanabo הנסחרת בלונדון. שימש גם יו"ר Collplant Biotechnologies הנסחרת בנסד"ק.

דוד צור נשוי לעדנה ואב לנורית, גלית וענת. מתגורר בנס ציונה.

פרסים והכרות
------------

בתקופת כהונתו של דוד צור כמנכ"ל זכתה קמהדע פעמיים בפרס יצואן מצטיין. צור עצמו דורג 14 בין 50 המנהלים המצטיינים במשק לשנת 2013 בעיתון כלכליסט.

בשנת 2023 זכה צור בפרס מפעל חיים בתעשייה על שם אריה שנקר. הפרס מוענק מדי שנתיים על ידי נשיא המדינה ונשיא התאחדות התעשיינים.

תרומה לקהילה
------------

צור מרצה בהתנדבות בבתי ספר על יזמות ופיתוח תרופות; כיהן כשופט בתחרויות של יזמות; סייע בארגון ובתמיכה בקייטנות לילדים חולי המופיליה.
חבר בחוג הידידים של מרכז פרס.
מתנדב במעגלי תמיכה בנפגעי טראומה.

קישורים חיצוניים
----------------

* שירי חביב ולדהורן, ‏עסקה אסטרטגית לקמהדע עם חברת בקסטר; המנכ"ל, דוד צור: "זה הסכם שעשוי להוביל להכנסות של מאות מיליוני ד'", באתר גלובס, 24 באוגוסט 2010

הערות שוליים
------------

1. ↑  מאינטל עד קבוצת אקרשטיין: אלו זוכי פרס התעשייה לשנת 2023, באתר אייס, 16 ביולי 2023
2. ↑  מחיר גבוה מעכב רכישת בשר מארגנטינה, מעריב, 26 באוקטובר 1980
3. ↑  מתקדמים, מעריב, 17 בפברואר 1992
4. ↑  ניר צליק ושניר הנדלר, דוד צור, מנכ"ל קמהדע: "אנחנו דוגמה לזה שהביומד הוא סיפור אמיתי", באתר כלכליסט, 4 במרץ 2013
5. ↑  ניר צליק, קמהדע גייסה 51.6 מיליון דולר בדיסקאונט של 14% על מחיר השוק, באתר כלכליסט, 31 במאי 2013
6. ↑  TheMarker digital, קמהדע תרשום בחציון הכנסות בסך 6.2 מיליון שקל בגין הסדר חדש עם הצלב האדום האמריקאי, באתר TheMarker‏, 22 בפברואר 2006
7. ↑  יורם גביזון, דוד צור: "קמהדע תחתום על הסכם לשיתוף פעולה אסטרטגי אחת לרבעון", באתר הארץ, 27 באוגוסט 2010
8. ↑  יורם גביזון, קמהדע תפתח ותייצר נסיוב נגד ארס נחשים עבור משרד הבריאות ב-20 מיליון שקל, באתר הארץ, 9 במרץ 2009
9. ↑  ניר צליק, אחרי 25 שנה: דוד צור מפנה את כיסא המנכ"ל בקמהדע, באתר כלכליסט, 19 באפריל 2015
10. ↑    
שגיאות פרמטריות בתבנית:NFC   
פרמטרי חובה [ 2 ] חסרים עופר וולפסון, באתר News1 מחלקה ראשונה, 28 באפריל 2015
11. ↑  דוד צור מונה ליו"ר דירקטוריון קולפלנט, באתר News1 מחלקה ראשונה, 14 בינואר 2018
12. ↑  שירות גלובס, ‏על בד וקמהדע זכו בתואר יצואן מצטיין מטעם נשיא המדינה, באתר גלובס, 7 בינואר 2013
13. ↑  חולקו פרסי היצואן המצטיין לשנת 2011, באתר *port2port.co.il*
14. ↑  כלכליסט, המנהלים הטובים: מקומות 11–20, באתר כלכליסט, 30 בדצמבר 2013
15. ↑  סוניה גורודיסקי, "אות ומופת לכולנו": נחשפו שמות זוכי פרס התעשייה לשנת 2023, באתר ישראל היום, 12 ביולי 2023
16. ↑  פרס מפעל חיים ע"ש אריה שנקר, באתר התאחדות התעשיינים